PnP-eienaar op Bronkhorstspruit ontvoerJuca Leonardo (Foto: Verskaf) ’n Grootskaalse soektog is begin ná die eienaar van die Pick n Pay op Bronkhorstspruit in Gauteng Donderdagaand ontvoer is. Private ondersoeker Mike Bolhuis het aan Maroela Media bevestig dat Juca Leonardo (55), ’n gesiene en geliefde sakeman op die dorp, ontvoer is. Hy sê leidrade dui daarop dat die ontvoering goed beplan en uitgevoer is. Leonardo is omstreeks 20:00 vir die laaste keer by sy winkel gesien. Volgens BHS‑veiligheid op Bronkhorstspruit het Leonardo oudergewoonte die winkel gesluit, waarna hy in sy swart Mercedes G Wagon huis toe is. “Sekerheidswagte wag gewoonlik saam met Leonardo totdat hy ry,” het BHS‑veiligheid gesê. ’n Boodskap het om 20:16 op BHS‑veiligheid se WhatsApp-groep deurgekom dat Leonardo se voertuig verlate by die T-aansluiting by Versterpark gevind is. Daar was twee koeëlgate in die voertuig. “Leonardo is vermoedelik daar by die T-aansluiting oorval.” Leonardo het ’n donkerblou denim en ’n donkerblou hemp, met die Pick n Pay-logo, ten tyde van sy verdwyning aangehad. Bolhuis sê ’n taakspan met vyf ondersoekbeamptes is aangestel om die ondersoek “privaat en konfidensieel” te hanteer. Hy vra dat enigiemand met feitelike inligting hom by 082 447 6116 sal skakel of ’n WhatsApp-boodskap sal stuur. Maroela Media het navraag aan die polisie gerig, maar wag nog vir terugvoer.